संन्यासी माला पहनकर प्रवेश करने और तोड़फोड़ करने का आरोप
Maharashtra Pune OSHO International Meditation Resort Ashram Violence Update.  पुणे में दार्शनिक ओशो के आश्रम में उनके अनुयायियों ने तोड़फोड़ की। इस बार स्थिति को नियंत्रण में लाने के लिए पुलिस को लाठीचार्ज का सहारा लेना पड़ा।
महाराष्ट्र के पुणे में बुधवार को आचार्य रजनीश यानी ओशो आश्रम में उनके अनुयायियों पर पुलिस ने लाठीचार्ज किया है। आरोप है कि आश्रम के मैनेजमेंट ने सैकड़ों अनुयायियों को संन्यासी माला पहनकर आश्रम में प्रवेश करने से रोका था, इससे अनुयायी भड़क गए और तोड़फोड़ की।
सूचना मिलते ही पुलिस मौके पर पहुंची और स्थिति को काबू में करने के लिए लाठी चार्ज किया। रिपोर्ट्स के मुताबिक लाठीचार्ज से एक व्यक्ति के घायल होने की जानकारी मिली है। अनुयायियों का कहना है कि जिस माला को पहनकर उन्हें अंदर प्रवेश करने से रोका जा रहा है वह माला खुद ओशो ने उन्हें दी थी। उन्होंने आश्रम मैनेजमेंट पर मनमर्जी से नियम बनाने का भी आरोप लगाया।
21 मार्च को संबोधि दिवस मनाते हैं ओशो के फॉलोअर्स
बता दें कि दुनिया भर में ओशो फॉलो करने वाले लोग 21 मार्च को संबोधि दिवस के रूप में मनाते हैं। 2023 में 70वां संबोधि दिवस मनाया जा रहा है। इसी के चलते उनके अनुयायी ओशो की समाधि के दर्शन करने के लिए आश्रम आए थे। इनमें से कई अनुयायियों के गले में सन्यासी मालाएं थीं।
ट्रस्टियों पर आश्रम की जमीन को बेचने का आरोप
रिपोर्ट्स के मुताबिक अनुयायियों का आरोप है कि ओशो इंटरनेशनल फाउंडेशन (OIF) के ट्रस्टी और मैनेजमेंट के लोग आश्रम की जमीन में को अनधिकृत रूप से बेचना चाहते हैं। जिसे लेकर लंबे समय ट्रस्ट और अनुयायियों के बीच तनाव चल रहा है। अनयायियों का कहना है कि ट्रस्ट ने आश्रम में प्रवेश से रोक लगाकर बॉम्बे हाईकोर्ट के आदेश का उल्लंघन किया गया है।